钦定古今图书集成/明伦汇编/闺媛典/第046卷 > 耶律中妻萧氏
## 钦定古今图书集成/明伦汇编/闺媛典/第046卷 > 耶律中妻萧氏

按《辽史列女传》：“耶律中妻萧氏，小字挼兰，韩国王惠
之四世孙。聪慧谨愿，年二十归中，事夫敬顺，亲戚咸
誉其德。中尝谓曰：‘汝可粗知书，以前贞淑为鉴’。遂发
心诵习，多涉古今。天庆中，为贼所执，潜置刃于履，誓
曰：‘人欲污我者，即死之’。至夜，贼遁而免。久之，帝召中
为五院都监，中谓妻曰：‘吾本无宦情，今不能免，我当
以死报国，汝能从我乎’？”挼兰对曰：“谨奉教。”及金兵徇
地岭西，尽徙其民中，守节死，挼兰悲戚不形于外，人
怪之，俄跃马突出，至中死所，自杀。《论》曰：陈氏以经教
二子，并为贤相，耶律氏自洁不嫁，居闺阃之内，而不
忘忠其君，非贤而能之乎？三萧氏之节，虽烈丈夫有
不能者矣。